S-151/2019

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 26. febrúar 2019, á hendur S-kk-þgf G-kk-þgf, kt. [...], [...], [...], en með dvalarstað að [...], [...], fyrir eftirtalin umferðalagabrot framin á höfuðborgarsvæðinu á árinu 2017, nema annað sé tekið fram, með því að hafa:

1. Föstudaginn 28. júlí ekið bifreiðinni [...], sviptur ökurétti austur Reykjanesbraut á móts við Kaffitár á Vatnsleysuströnd, þar sem lögregla stöðvaði aksturinn.

Telst þetta varða við 1. mgr. 48. gr, sbr. 1. mgr. 100. gr. umferðalaga nr. 50/1987.

2. Föstudaginn 21. júlí ekið bifreiðinni [...], sviptur ökurétti við Háaleitisbraut í Reykjavík, þar sem lögregla stöðvaði aksturinn.

Telst þetta varða við 1. mgr. 48. gr, sbr. 1. mgr. 100. gr. umferðalaga nr. 50/1987.

3. Fimmtudaginn 21. september ekið bifreiðinni bifreiðinni [...], sviptur ökurétti austur Stórhöfða í Reykjavík á 68 km hraða á klst. á vegarkafla þar sem leyfður hraði er 50 km á klst.

Telst þetta varða við 1., sbr. 2. mgr. 37. gr. og 1. mgr. 48. gr., allt sbr. 1. mgr. 100. gr. umferðarlaga nr. 50/1987.

Þess er krafist að ákærði verði dæmdur til refsingar og greiðslu alls sakarkostnaðar.

Hvorki verjandi ákærða né ákærði sjálfur sóttu þing við fyrirtöku málsins í dag og höfðu ekki boðað forföll en verjandi ákærða hafði sótt þing fyrir hönd ákærða við þingfestingu málsins óskað eftir fresti til dagsins í dag. Verður málið því dæmt samkvæmt heimild í a lið 1. mgr. 161. gr. laga nr. 88/2008 um meðferð sakamála, enda var þess getið í fyrirkalli að þannig gæti farið um meðferð málsins.

Með vísan til framanritaðs og til rannsóknargagna málsins telst framangreind háttsemi sönnuð og er hún rétt heimfærð til refsiákvæða í ákæru.

Ákærði er fæddur í [...] og er í málinu sakfelldur fyrir að hafa í þrígang ekið sviptur ökurétti, þar af í eitt skiptið einnig fyrir hraðakstur. Samkvæmt framlögðu sakavottorði, dagsettu 22. febrúar 2019, á ákærði nokkurn sakaferil að baki sem nær allt aftur til ársins 1985. Nú síðast var ákærði dæmdur í 60 daga fangelsi fyrir vörslur fíkniefna og fyrir að aka undir áhrifum ávana og fíkniefna með dómi Héraðsdóms Reykjavíkur 2. nóvember 2017. Málinu var áfrýjað til Landsréttar og með dómi réttarins, dagsettum 7. desember 2018, var refsing ákærða milduð í 45 daga fangelsi. Þá var ákærði með dómi Héraðsdóms Reykjavíkur hinn 18. desember 2015 dæmdur til að greiða sekt, einnig fyrir vörslur fíkniefna og fyrir að aka undir áhrifum ávana og fíkniefna. Við það tækifæri var ákærði jafnframt sviptur ökurétti í þrjú ár og tók sviptingin gildi hinn 23. september 2016, sbr. framlagt sakavottorð ákærða. Sakaferill ákærða hefur að öðru leyti ekki þýðingu í málinu.

Við ákvörðun refsingar hér verður við það miðað að ákærði gerist nú í fyrsta sinn sekur um að aka sviptur ökurétti, sbr. framlagt sakavottorð ákærða. Þá þykir ljóst að öll þau brot er ákærði er sakfelldur fyrir í málinu voru framin áður en dómur Héraðsdóms Reykjavíkur féll hinn 2. nóvember 2017 og verður ákærða því dæmdur hegningarauki, sbr. 78. gr. almennra hegningarlaga nr. 19/1940.

Með hliðsjón af öllu framangreindu og sakarefni þessa máls þykir að mati dómsins ekki ástæða til að gera ákærða sérstaka refsingu í máli þessu.

Ákærði greiði málsvarnarþóknun skipaðs verjanda síns, S-kk-ef K-kk-ef K-kk-ef lögmanns, 147.560 krónur, að meðtöldum virðisaukaskatti.

Engan sakarkostnað leiddi af meðferð málsins.

Þ-kvk-nf L-kvk-nf, aðstoðarmaður dómara, kveður upp dóminn.

D Ó M S O R Ð:

Ákærða, S-kk-þgf G-kk-þgf, er ekki gerð refsing í máli þessu.

Ákærði greiði málsvarnarþóknun skipaðs verjanda síns, S-kk-ef K-kk-ef K-kk-ef lögmanns, 147.560 krónur.

Þ-kvk-nf L-kvk-nf